作者:李曾伯
標題:賀新郎
內容:萬里歸朝去。倚江亭、綠波碧色，一川晴絮。贏得威名留草木，玉壘雪山高處。未應減、平淮裴度。見說金甌書字久，待公來、便作商巖雨。休望卻，蜀都賦。旌旗回首春城暮。聽檣頭、飛燕似把，人情低訴。兩兩三三鷗鷺裡，拍拍船兒一羽。算惟有、清芬載取。百萬人家兒樣戀，恨柳風、不為留連住。離夢繞，沙堤路。